text: Skarpe hjerner skal findes
  24 marts 2015 kl. 08.38
  40 syddanske børn og unge kæmper tirsdag om, hvem der har den skarpeste hjerne.
  Der er nemlig semifinale i talentkonkurrencen Unge Forskere.
  - Danmark har brug for unge kloge hoveder, der bidrager med teknologiske og naturvidenskabelige idéer, der kan løse fremtidens udfordringer og skabe værdi for samfundet. Derfor er det en fornøjelse at se de mange, nytænkende og originale projekter, der er med i årets talentkonkurrence, siger projektleder for Unge Forskere, Estrid Brandoff.
  De unge kommer med et væld af projekter, lige fra en miljøvenlig vaskemaskine til tang som energikilde.
  Unge Forskere er Danmarks største naturvidenskabelige talentkonkurrence. I alt har næsten 2.000 projekter fra hele landet været tilmeldt konkurrencen. Heraf er 200 gået videre til fem semifinaler.
  